**Përgjigje e Bashkisë së Tiranës lidhur me shkrimin “Ekspozohet aparati i PR-it të Bashkisë së Tiranës” botuar në Reporter.al**

Në 12 janar 2017, në faqen tuaj, u publikua një shkrim “investigativ” me titullin “*Ekspozohet aparati i PR-it të Bashkisë së Tiranës”*.

Pa ofruar asnjë fakt e i bazuar kryesisht në opinione, ky shkrim e akuzon Bashkinë Tiranë se po ushtron një ndikim të tepëruar mbi linjën editoriale të mediave shqiptare, përmes shpërndarjes së kronikave televizive të gatshme dhe se për të ushtruar këtë ndikim, ka fryrë departamentin e informacionit, duke arritur të rivalizojë redaksitë e mediave të shkruara apo elektronike. Gjysma e dytë e shkrimit i kushtohet paskëtaj disa konkluzioneve që s’kanë asgjë të përbashkët me gazetarinë investigave, por që janë thjesht opinione personale apo politike.

Ka një përgjigje të shkurtër dhe një përgjigje të gjatë për këto pretendime.

Përgjigja e shkurtër është që shkrimi nuk përmbush as kriteret më minimale të gazetarisë investigative. Ai është tendencioz, keqinformues dhe mashtron opinionin publik, pasi përdor në mënyrë selektive dhe jo profesionale një informacion të dhënë nga Bashkia e Tiranës, duke ngritur pretendime, të cilat nuk kanë asnjë lidhje me të vërtetën.

Për ta shpjeguar më qartë:

Shkrimi është tendencioz që në titull. Është joprofesionale që një shkrim investigativ të pretendojë se po “ekspozon” diçka që është ndërkaq publike dhe transparente. Çdo strukturë e Bashkisë së Tiranës është publike dhe është e publikuar në faqen ëeb të institucionit. Për më tepër, ky informacion i është dhënë BIRN Albania në rrugë zyrtare edhe nga Bashkia e Tiranës.

Së dyti, shkrimi keqinformon publikun sepse pa marrë mundimin të prezantojë asnjë provë, ai paraqet si të mirëqena një sërë akuzash politike për ndikimin në linjën editoriale të mediave, përmes shpërndarjes së kronikave të parapërgatitura. Është një fakt i thjeshtë dhe lehtësisht i vërtetueshëm se mediat ftohen në çdo aktivitet publik të Bashkisë Tiranë. Nëse disa media për arsye logjistike apo mungese burimesh njerëzore kërkojnë që Bashkia t’u vërë në dispozicion kronikat audio dhe video të përgatitura prej saj, kjo nuk është një përpjekje e Bashkisë së Tiranës për të ndikuar në linjat editoriale.

Së treti, shkrimi mashtron e keqinformon kur thotë se Bashkia ka fryrë Drejtorinë e Informacionit, (së cilës shkrimi i referohet si “aparati i PR-it”) sepse informacioni që BIRN ka pasur në dispozicion e hedh poshtë një përfundim të tillë.

Është logjike që për të deklaruar se diçka është “fryrë” duhet ta krahasosh me diçka. Për shembull, me “aparatin e PR-it” të administratës të mëparshme të Bashkisë. Në atë rast do të kishit zbuluar se edhe pse Bashkia e Tiranës ka sot një popullsi më të madhe, një territor 25 herë më të madh dhe një numër më të madh funksikonesh e përgjegjësish, krahasuar me administratën e z. Basha, “aparati i PR-it” në fakt është shfryrë.

Drejtoria e Informacionit e cila, ndër të tjera, mban edhe marrëdhëniet me mediat, duke përfshirë edhe Drejtorin e Drejtorisë, ka një staf prej 16 vetësh, dhe jo 17 siç thuhet në shkrimin tuaj. Por vetëm 7 nga 16 punonjësit e drejtorisë kanë si detyrë të tyre funksionale mbajtjen e marrëdhënieve me median dhe prodhimin e informacionit për median. Në administratën e z. Basha ky numër ka qenë 10.

8 punonjësit e tjerë të Drejtorisë kanë detyra funksionale që s’kanë të bëjnë me median. Më konkretisht:

* 4 punonjës të Sektorit të Komunikimit Dixhital dhe Online, që menaxhojnë Numrin e Gjelbër, aplikacionin Tirana Ime dhe faqen e Bashkisë së Tiranës;
* 4 punonjës të Sektorit të Aktiviteteve, që kanë si detyrë funksionale menaxhimin e aktiviteteve publike të Bashkisë. Në kohën e z. Basha ky sektor ka qenë nën varësinë e Drejtorisë së Shërbimeve Mbështetëse, por me strukturën e re ka kaluar nën varësinë e Drejtorisë së Informacionit për të mundësuar një organizim më efikas të punës;

Bashkia e Tiranës ka pasur një komunikim institucional korrekt me organizatën tuaj. Mjafton të përmendim këtu faktin se vetëm gjatë vitit 2016 organizata juaj ka bërë plot 7 kërkesa për informacion, çka përbën një numër disafish më të madh sesa totali i kërkesave për informacion që ju keni dërguar në adresë të Bashkisë së Tiranës gjatë të gjithë mandatit katërvjeçar të z. Lulzim Basha.

Ne e vlerësojmë dhe e mirëpresim interesimin tuaj për punën e Bashkisë së Tiranës sepse besojmë te misioni i një mediaje serioze investigative. Por do të ishte e pafalshme që BIRN Albania, apo publikimi i saj në shqip, Reporter.al, për të cilat miqtë dhe partnerët ndërkombëtare të Shqipërisë kanë dhënë një kontribut aq të madh jo vetëm me ekspertizë, por edhe me financa, në vend që të shërbejë si një model ekselence për t’u ndjekur nga mediat shqiptare, t’u dorëzohet dorëzohet tundimeve e dobësive prej të cilave vuan media në Shqipëri.

Në përfundim, ju ftojmë të rishikoni edhe njëherë pretendimet dhe akuzat e ngritura dhe, në respekt të rregullave e normave bazë të etikës në gazetari, të botoni të plotë këtë sqarim, por edhe të korrigjoni në mënyrë publike në faqen tuaj pretendimet e rreme të ngritura në shkrimin në fjalë.